LIETUVOS RESPUBLIKOS APLINKOS MINISTRO

Į S A K Y M A S

DĖL ASOCIACIJOS „LIETUVOS KELIAI“ STATYBOS TECHNINĖS VEIKLOS PAGRINDINIŲ SRIČIŲ VADOVŲ PROFESINIŲ ŽINIŲ VERTINIMO EGZAMINŲ PROGRAMŲ TVIRTINIMO

2012 m. rugsėjo 11 d. Nr. D1-729

Vilnius

Vadovaudamasis Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597; 2011, Nr. 72-3476) 10 straipsnio 11 dalimi ir statybos techninio reglamento STR 1.02.06:2012 „Statybos techninės veiklos pagrindinių sričių vadovų ir teritorijų planavimo specialistų kvalifikaciniai reikalavimai, atestavimo ir teisės pripažinimo tvarkos aprašas“, patvirtinto Lietuvos Respublikos aplinkos ministro 2007 m. lapkričio 10 d. įsakymu Nr. D1-601 (Žin., 2007, Nr. 120-4945; 2012, Nr. 3-77; Nr. 15-675), 35 punktu,

t v i r t i n u asociacijos „Lietuvos keliai“ statybos statybinės techninės veiklos pagrindinių sričių vadovų profesinių žinių vertinimo egzaminų programą E-010-12-LK (pridedama).

Aplinkos ministras	Gediminas Kazlauskas

PATVIRTINTA

Lietuvos Respublikos aplinkos ministro

2012 m. rugsėjo 11 d. įsakymu Nr. D1-729

ASOCIACIJOS „LIETUVOS KELIAI“

STATYBOS TECHNINĖS VEIKLOS PAGRINDINIŲ SRIČIŲ VADOVŲ PROFESINIŲ ŽINIŲ VERTINIMO EGZAMINŲ PROGRAMA

Programos žymuo: E-010-12-LK

I. BENDROSIOS NUOSTATOS

1. Programos pavadinimas: Susisiekimo komunikacijų statybos techninės veiklos pagrindinių sričių vadovų profesinių žinių vertinimo egzaminų programa.

2. Programos tikslas: ypatingo statinio projekto vadovo, ypatingo statinio projekto dalies vadovo, ypatingo statinio projekto vykdymo priežiūros vadovo, ypatingo statinio projekto dalies vykdymo priežiūros vadovo, ypatingo statinio statybos vadovo, ypatingo statinio statybos techninės priežiūros vadovo, statinio projekto ekspertizės vadovo, statinio projekto dalies ekspertizės vadovo, statinio ekspertizės vadovo, statinio dalies ekspertizės vadovo ir teritorijų specialiojo planavimo specialisto profesinių žinių vertinimo egzaminų programos tikslas – patikrinti ir įvertinti statybos inžinierių (toliau – Pareiškėjų), siekiančių teisės eiti statybos techninės veiklos pagrindinių sričių vadovų pareigas, profesines žinias. Pagal šią programą vertinami Pareiškėjai turi atitikti išsilavinimo ir profesinės patirties kvalifikacinius reikalavimus nustatytus statybos techninio reglamento STR 1.02.06:2012 „Statybos techninės veiklos pagrindinių sričių vadovų ir teritorijų planavimo specialistų kvalifikaciniai reikalavimai, atestavimo ir teisės pripažinimo tvarkos aprašas“ (Žin., 2007, Nr. 120-4945; 2012, Nr. 3-77) 2 priede.

3. Programos paskirtis: pagal profesinių žinių vertinimo egzaminų programą tikrinamos ir vertinamos profesinės žinios specialistų, kurie siekia teisės eiti statybos techninės veiklos pagrindinių sričių vadovų pareigas statinių grupėje susisiekimo komunikacijos: keliai; keliai (gatvės); geležinkelio kelias; oro uostų (aerodromų) statiniai; vandens uostų statiniai; kiti transporto statiniai.

II. PROGRAMOS ANOTACIJA

4. Programa apima temas, pagal kurias tikrinamos profesinės žinios Pareiškėjų, kurie siekia eiti statybos techninės veiklos pagrindinių sričių vadovų pareigas susisiekimo komunikacijų statinių grupėje.

5. Programa sudaryta iš 4 dalių:

5.1. 1 dalis skirta ypatingo statinio projekto vadovams, ypatingo statinio projekto dalies vadovams, ypatingo statinio projekto vykdymo priežiūros vadovams, ypatingo statinio projekto dalies vykdymo priežiūros vadovams, teritorijų specialiojo planavimo specialistams;

5.2. 2 dalis skirta ypatingo statinio statybos vadovams;

5.3. 3 dalis skirta ypatingo statinio statybos techninės priežiūros vadovams;

5.4. 4 dalis skirta statinio projekto ekspertizės vadovams, statinio projekto dalies ekspertizės vadovams, statinio ekspertizės vadovams, statinio dalies ekspertizės vadovams.

III. PROFESINIŲ ŽINIŲ VERTINIMO PROGRAMA

6. Profesinių žinių vertinimo programa pateikta 1 lentelėje.

1 lentelė. Profesinių žinių vertinimo programa

Eil. Nr.	Temos pavadinimas	Vadovai ir specialistai
1	2	3
1.	Privalomieji statinio projektavimo dokumentai, statinio projekto rengimo teisiniai pagrindai, statinio projekto rūšys (darbo, techninis, techninis darbo – paskirtis ir sudėtis), ypatingi/nesudėtingi statiniai, potencialiai pavojingi įrenginiai, esminiai statinio reikalavimai, statinio projekto vadovo/ projekto vykdymo priežiūros vadovo teisės ir pareigos, atsakomybė. Duomenų projektavimui parengimas Vadovavimas projektavimui Projekto įforminimas Projekto dalys: susisiekimo, konstrukcijų, saugaus eismo, statybos skaičiuojamosios kainos ir ekonominė, pasirengimo statybai ir statybos darbų organizavimo.	Ypatingo statinio projekto vadovas Ypatingo statinio projekto dalies vadovas Ypatingo statinio projekto vykdymo priežiūros vadovas Ypatingo statinio projekto dalies vykdymo priežiūros vadovas Teritorijų specialiojo planavimo specialistas
2.	Keliai (valstybinės ir vietinės reikšmės), keliai (gatvės): automobilių kelių ir gatvių tiesimas; automobilių kelių ir gatvių dangos; automobilių kelių ir gatvių taisymas; eismo organizavimas ir saugus eismas. Transporto statiniai: tiltai, viadukai, estakados, pėsčiųjų tiltai, tuneliai, pralaidos. Geležinkelio kelias: viršutinė konstrukcija, iešmai, sankasa; eismo organizavimas; eismo saugumas. Oro uostų (aerodromų) statiniai: kilimo tūpimo takas, riedėjimo takas, lėktuvų stovėjimo aikštelė, peronas. Vandens uostų statiniai	Ypatingo statinio statybos vadovas
3.	Statinio statybos techninės priežiūros paskirtis ir privalomumas; FIDIC; techninio prižiūrėtojo veikla; techninio prižiūrėtojo dokumentacija	Ypatingo statinio statybos techninės priežiūros vadovas
4.	Statinio projekto ekspertizė ir jos rūšys. Projekto ekspertizės eiga, vadovavimas projekto ar jo dalies ekspertizei, projekto ekspertizės aktas. Statinio ekspertizė ir jos rūšys. Statinio ekspertizės sudėtis, eiga, vadovavimas statinio ar jo dalies ekspertizei, statinio ar jo dalies ekspertizės aktas.	Statinio projekto ekspertizės vadovas, statinio projekto dalies ekspertizės vadovas, statinio ekspertizės vadovas, statinio dalies ekspertizės vadovas

IV. TEISĖS AKTŲ IR LITERATŪROS SĄRAŠAS

7. Lietuvos Respublikos statybos įstatymas (Žin., 1996, Nr. 32-778; 2001, Nr. 101-3597);

8. Lietuvos Respublikos saugaus eismo automobilių keliais įstatymas (Žin., 2000, Nr. 92-2883; 2007, Nr. 128-5213);

9. Lietuvos Respublikos kelių įstatymas (Žin., 2002, Nr. 101-4492);

10. Lietuvos Respublikos teritorijų planavimo įstatymas (Žin., 1995, Nr. 107-2391; 2004, Nr. 21-617);

11. STR 1.01.06:2010 „Ypatingi statiniai“ (Žin., 2010, Nr. 115-5904);

12. STR 1.01.07:2010 „Nesudėtingi statiniai“ (Žin., 2010, Nr. 115-5903);

13. STR 1.01.09:2003 „Statinių klasifikavimas pagal jų naudojimo paskirtį“ (Žin., 2003, Nr. 58-611);

14. STR 1.05.06:2010 „Statinio projektavimas“ (Žin., 2010, Nr. 115-5902);

15. STR 1.09.04:2007 „Statinio projekto vykdymo priežiūra“ (Žin., 2007, Nr. 112-4588);

16. STR 1.07.01:2010 „Statybą leidžiantys dokumentai“ (Žin., 2010, Nr. 116-5944);

17. STR 1.11.01:2010 „Statybos užbaigimas“ (Žin., 2010, Nr. 116-5947);

18. STR 1.02.06:2012 „Statybos techninės veiklos pagrindinių sričių vadovų ir teritorijų planavimo specialistų kvalifikaciniai reikalavimai, atestavimo ir teisės pripažinimo tvarkos aprašas“ (Žin., 2012, Nr. 3-77);

19. KPT TAS 09. Automobilių kelių transporto priemonių apsauginių atitvarų sistemų projektavimo taisyklės (Žin., 2010, Nr. 5-240);

20. R 36-01 Automobilių kelių sankryžos („Inf. pr.“, 2002, Nr. 18-60).

V. ORGANIZACIJA ATLIEKANTI PROFESINĮ VERTINIMĄ

21. Profesinių žinių vertinimą atlieka asociacija „Lietuvos keliai“. Buveinės adresas – S. Konarskio g. 25, Vilnius. Asociacija „Lietuvos keliai“ yra nepriklausoma, savanoriška akcinių bendrovių, įmonių, mokslo bei projektavimo organizacijų sąjunga. Jos veikla susijusi su kelių ir gatvių tiesimu, tiltų statyba, projektavimu, remontu. Asociacijoje atliekami didžiausi kelių tiesimo medžiagų ir kelių bei transporto statinių mokslo tyrimai, rengiami automobilių kelių projektavimo, tiesimo ir priežiūros normatyviniai dokumentai.

VI. EGZAMINŲ PATALPOS

22. Pagal susitarimą su VGTU profesinių žinių vertinimo egzaminas vykdomas Aplinkos inžinerijos fakulteto rūmuose (Saulėtekio al. 11, Vilnius). Patalpos atitinka mokymui ir egzaminų pravedimui keliamus reikalavimus: turi būtinas technines priemones.

VII. PROFESINIŲ ŽINIŲ VERTINIMAS

23. Profesinių žinių vertinimo eiga:

23.1. egzaminuojamiems pagal pageidaujamas eiti statybos techninės veiklos pagrindinių sričių vadovų pareigas ir pagal statinių grupes parengiami klausimai (priklausomai nuo statinių grupių skaičiaus) nuo 5 iki 7;

23.2. egzaminuojamiesiems išduodami lapai, ir į pateiktus klausimus jie atsakinėja raštu. Egzamino trukmė 1,5 val. Egzaminuojamieji gali naudotis literatūra.

23.3. Egzaminus raštu vertina komisija. Vertinimas laikomas teigiamu, jei egzaminuojamasis teisingai pateikia ne mažiau kaip 80 % atsakymų.

23.4 Neigiamai įvertintas egzaminas pakartotinai gali būti laikomas ne anksčiau kaip po dviejų savaičių.

VIII. PROFESINIŲ ŽINIŲ VERTINIMO KOMISIJA

24. Asociacijos „Lietuvos keliai“ vykdomo statybos inžinierių profesinių žinių vertinimo komisija yra sudaryta vykdančiojo direktoriaus įsakymu. Komisijos nariai turi atitikti statybos techninio reglamento STR 1.02.06:2012 33.4 punkte keliamus reikalavimus: reikiamo išsilavinimo, veiklos patirties vertinamų profesinių žinių srityje, Reglamento nustatyta tvarka atestuoti ir turi atitinkamus kvalifikacijos atestatus.

IX. INFORMACIJOS SKELBIMAS

25. Asociacija „Lietuvos keliai“ savo interneto tinklalapyje www.lietuvoskeliai.lt, skyriuje „Atestacija“, einamųjų metų pradžioje ir viduryje pateikia grafiką, kuriame nurodoma, kada bus vykdomas pareiškėjų, siekiančių teisės eiti statybos techninės veiklos pagrindinių sričių vadovų pareigas, profesinių žinių vertinimas bei kitą su profesinių žinių vertinimu susijusią informaciją.

X. DOKUMENTAS, ĮRODANTIS TEIGIAMĄ PROFESINIŲ ŽINIŲ ĮVERTINIMĄ

26. Asociacija „Lietuvos keliai“ po įvykusio profesinių žinių vertinimo, esant teigiamam įvertinimui, Pareiškėjui išduoda protokolo išrašą, kuriame nurodoma: vardas, pavardė, statybos techninės veiklos pagrindinių sričių vadovų pareigos, statinių grupės, darbo sritis, dokumento išdavimo data.

ĮVERTINO

VĮ Statybos produkcijos sertifikavimo centras

2012 m. rugsėjo 4 d. raštu Nr. 11107

Parengė

asociacija „Lietuvos keliai“,

vykdantysis direktorius Rimvydas Gradauskas

_________________